MAXเปลี่ยนมือหุ้นใหญ่เพิ่มทุนนำเข้าเหล็กนอก
&#8220;รณฤทธิ์ ตั้งคารวคุณ&#8221; ถอนทุน MAX 73 ล้านบาท โยนขาย &#8220;ปัญญดา&#8221; ถือ 13%
3 พ.ค. 2556

“รณฤทธิ์ ตั้งคารวคุณ” ถอนทุน MAX 73 ล้านบาท โยนขาย “ปัญญดา” ถือ 13% 
นายรณฤทธิ์ ตั้งคารวคุณ ผู้ถือหุ้นใหญ่ บริษัท แมกซ์ เมทัล คอร์ปอเรชั่น (MAX) รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 25 เม.ย.ที่ผ่านมา ได้ขายหุ้น MAX ทั้งหมดที่ถืออยู่ 252 ล้านหุ้น คิดเป็น 13.75% ของทุนชำระแล้ว ราคาขายหุ้นละ 0.29 บาท ได้รับเงินรวม 73.08 ล้านบาท 
นายรณฤทธิ์ กล่าวว่า เข้าไปลงทุนหุ้น MAX เมื่อ 2-3 ปีที่ผ่านมา ซึ่งนายรณฤทธิ์เป็นนักลงทุนคนหนึ่ง ถึงจุดหนึ่งขายทำกำไรตามปกติ ไม่ได้มีปัญหากับนายชำนิ จันทร์ฉาย ประธานเจ้าหน้าที่บริหาร 
ปัจจุบัน นายรณฤทธิ์เป็นผู้บริหารสีเดลต้า หนึ่งในตระกูลสีของตระกูล “ตั้งคารวคุณ” 
นอกจากนายรณฤทธิ์จะเป็นนักลงทุนในตลาดหุ้นแล้ว ยังมีธุรกิจส่วนตัวของครอบครัว เช่น พัฒนาอสังหาริมทรัพย์ และเสื้อผ้านำเข้าแบรนด์ต่างประเทศ Another FCK 
“ไม่มีอะไร ซื้อแล้วทิ้งไว้สักพัก กำไรก็ขาย ผมกับคุณชำนิรักกัน ไม่ได้มีปัญหาอะไร ผมเป็นนักลงทุน มีธุรกิจสี ที่ดิน และเสื้อผ้าวัยรุ่นนำเข้า” นายรณฤทธิ์ กล่าว
นายชำนิ จันทร์ฉาย ประธานกรรมการ บริษัท แมกซ์ เมทัลฯ กล่าวว่า นายรณฤทธิ์มาปรึกษาต้องการขายหุ้นนำเงินไปใช้ทำธุรกิจส่วนตัว จึงได้ขายหุ้นให้กับ น.ส.ปัญญดา พลอยประพัฒน์ ผู้ถือหุ้นเดิม ซึ่งถือหุ้นอยู่ 35.71 ล้านหุ้น หรือ 1.95% เป็นผู้ซื้อหุ้นจากนายรณฤทธิ์ ราคาหุ้นละ 0.29 บาท ส่งผลให้ น.ส.ปัญญดา ถือหุ้นใหญ่ 15.69%
นายชำนิ กล่าวว่า MAX ได้เพิ่มทุนจดทะเบียนอีก 2,166.74 ล้านบาท จากทุนจดทะเบียนเดิม 1,833.26 ล้านบาท เป็น 4,000 ล้านบาท เพื่อนำไปเป็นทุนหมุนเวียนและค้ำประกันในการซื้อเหล็กจากต่างประเทศมาจำหน่าย ซึ่งเป็นโอกาสที่ค่าเงินบาทแข็งค่า เมื่อเทียบกับเงินเหรียญสหรัฐ 
“บริษัทต้องเพิ่มทุนหาเงินไปเปิด LC ซื้อเหล็ก ส่วนการซื้อโรงเหล็กยังไม่มีความคืบหน้า ซึ่งธนาคารผู้ขายต้องการให้ซื้อ 2 โรง ทำให้การเจรจาซื้อมีความล่าช้า” นายชำนิ กล่าว 
ด้านหุ้น MAX ปิด 0.31 บาท ลดลง 0.02 บาท มูลค่าซื้อขาย 14.32 ล้านบาท